รัฐบาลไทย-ข่าวทำเนียบรัฐบาล-นายกฯ มอบรางวัลเชิดชูเกียรติ อสม. ดีเด่นระดับชาติ เนื่องในวัน อสม.แห่งชาติ
วันศุกร์ที่ 18 มีนาคม 2565
นายกฯ มอบรางวัลเชิดชูเกียรติ อสม. ดีเด่นระดับชาติ เนื่องในวัน อสม.แห่งชาติ
นายกรัฐมนตรี มอบรางวัลเชิดชูเกียรติแก่อาสาสมัครสาธารณสุขดีเด่นระดับชาติ 17 รางวัล เนื่องในวันอาสาสมัครสาธารณสุขแห่งชาติ ประจําปี 2565 เป็นขวัญกําลังใจให้กับหมอคนที่ 1 ที่ทุ่มเท เสียสละ ฝ่าฟันภัยสุขภาพเคียงคู่รัฐและประชาชน จนเกิดระบบปฐมภูมิที่เข้มแข็ง
นายกรัฐมนตรี มอบรางวัลเชิดชูเกียรติแก่อาสาสมัครสาธารณสุขดีเด่นระดับชาติ 17 รางวัล เนื่องในวันอาสาสมัครสาธารณสุขแห่งชาติ ประจําปี 2565 เป็นขวัญกําลังใจให้กับหมอคนที่ 1 ที่ทุ่มเท เสียสละ ฝ่าฟันภัยสุขภาพเคียงคู่รัฐและประชาชน จนเกิดระบบปฐมภูมิที่เข้มแข็ง สร้างคุณภาพชีวิตที่ดีให้คนไทย
วันนี้ (18 มีนาคม 2565) ที่ ตึกสันติไมตรี ทําเนียบรัฐบาล พลเอกประยุทธ์ จันทร์โอชา นายกรัฐมนตรี เป็นประธานในพิธีมอบรางวัลเชิดชูเกียรติอาสาสมัครสาธารณสุขประจําหมู่บ้านดีเด่นระดับชาติ เนื่องในวันอาสาสมัครสาธารณสุขแห่งชาติ ประจําปี พ.ศ. 2565 โดยมี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยคณะผู้บริหารกระทรวงสาธารณสุข ร่วมพิธี และกล่าวว่า สถานการณ์โรคโควิด 19 ของประเทศไทยขณะนี้ยังพบแนวโน้มผู้ติดเชื้อรายใหม่เพิ่มขึ้น ซึ่งการก้าวผ่านวิกฤติครั้งนี้ต้องอาศัยความร่วมมือของทุกภาคส่วนในการเฝ้าระวัง ป้องกันควบคุมโรคอย่างเข้มข้น ซึ่งประเทศไทย นอกจากมีความพร้อมของระบบบริการสาธารณสุข มีบุคลากรด้านการแพทย์ที่มีความเชี่ยวชาญ ผ่านประสบการณ์ในการรับมือกับโรคและภัยสุขภาพขนาดใหญ่มาหลายครั้ง ยังมีอาสาสมัครสาธารณสุขประจําหมู่บ้าน (อสม.) ที่เป็นพลังสําคัญในการดูแลสุขภาพของประชาชนในชุมชนมาโดยตลอด เนื่องในวันอาสาสมัครสาธารณสุขแห่งชาติ รัฐบาลโดยกระทรวงสาธารณสุข จึงจัดกิจกรรมเชิดชูเกียรติแก่ อสม.ทั้ง 1,050,000 คนทั่วประเทศ พร้อมทั้งจัดพิธีมอบรางวัลอสม. ดีเด่นระดับชาติ ประจําปี พ.ศ.2565 เพื่อประกาศเกียรติคุณ อสม. ที่มีผลงานดีเด่นระดับชาติ จํานวน 17 รางวัลซึ่งการดําเนินงานของ อสม.ตลอดระยะเวลากว่า 44 ปีที่ผ่านมา ไม่เพียงเป็นการขับเคลื่อนระบบสาธารณสุขของไทยให้ก้าวหน้า แต่ยังเป็นการสร้างแรงบันดาลใจให้คนในชุมชนเกิดมีจิตสาธารณะ สร้างความสามัคคีปรองดองของคนในชาติ ทําให้ประเทศมีความเข้มแข็งในทุกๆ ด้าน นําไปสู่เป้าหมาย “ประชาชนแข็งแรง เศรษฐกิจไทยแข็งแรง ประเทศไทยแข็งแรง” ต่อไป
“รัฐบาลขอชื่นชม และขอบคุณ พี่น้อง อสม.ทุกท่าน ที่ทํางานด้วยจิตอาสา เสียสละเข้ามามีส่วนร่วมในการดูแลสุขภาพ ทํางานเชื่อมประสานระหว่างประชาชน ชุมชน และเจ้าหน้าที่ได้เป็นอย่างดี จนเกิดระบบสุขภาพปฐมภูมิที่เข้มแข็ง สร้างคุณภาพชีวิตที่ดีให้กับคนไทยมาโดยตลอด” พลเอกประยุทธ์ กล่าว
ด้านนายอนุทิน กล่าวว่า การมอบรางวัลฯ ในปีนี้ จัดขึ้นภายใต้แนวคิด “อสม.หมอคนที่ 1 ต้นแบบสุขภาพผู้นําจิตอาสาพัฒนาคุณภาพชีวิต” ซึ่งเป็นนโยบายของรัฐบาลในการพัฒนาระบบสุขภาพปฐมภูมิให้เข้มแข็ง โดยตั้งเป้าให้ “คนไทยทุกครอบครัว มีหมอประจําตัว 3 คน” มี อสม.ทําหน้าที่เป็นหมอคนที่ 1 คือหมอประจําบ้าน หมอคนที่ 2คือหมอสาธารณสุข และหมอคนที่ 3 คือหมอประจําครอบครัว ร่วมกันดูแลสุขภาพของประชาชน โดย อสม. จะเป็นแบบอย่างที่ดีในการดูแลสุขภาพ และเป็นต้นแบบของคนสุขภาพดี ปลอดจากโรคไม่ติดต่อและโรคติดต่อ และในสถานการณ์การแพร่ระบาดของโรคโควิด 19 ได้ให้ อสม.เป็นกลไกสําคัญเชิญชวนบุคคลใกล้ชิดและคนในชุมชนเข้ารับการฉีดวัคซีนเข็มกระตุ้น โดยเฉพาะกลุ่ม 608 คือ ผู้สูงอายุ 60 ปีขึ้นไป ผู้มีโรคประจําตัว 7 โรค (โรคทางเดินหายใจเรื้อรัง โรคหัวใจและหลอดเลือด โรคไตวายเรื้อรัง โรคหลอดเลือดสมอง โรคอ้วน โรคมะเร็ง และโรคเบาหวาน) และหญิงตั้งครรภ์ ให้ได้มากกว่าร้อยละ 70 เพื่อลดอาการรุนแรงและการเสียชีวิตหากติดเชื้อ ทั้งนี้ เพื่อให้คนไทยมีคุณภาพชีวิตที่ดีอย่างยั่งยืน ระบบสุขภาพของประเทศมีความเข้มแข็ง พร้อมรองรับการเปิดประเทศในอนาคต
***************************************** 18 มีนาคม 2565